
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	glæder sig over, at Revisionsretten har erklæret, at årsregnskabet for Den Europæiske Unions Agentur for Uddannelse inden for Retshåndhævelse (Cepol) for regnskabsåret 2022, i alt væsentligt er lovligt og formelt rigtigt; beklager, at et samlet beløb på 4,2 mio. EUR ikke var i overensstemmelse med reglerne og oversteg den væsentlighedstærskel, der var fastsat for revisionen, og derfor resulterede i en erklæring fra Revisionsretten med forbehold om lovligheden og den formelle rigtighed af betalingerne;
2.	glæder sig over, at der blev truffet passende korrigerende foranstaltninger for at imødekomme de fleste af Revisionsrettens bemærkninger fra tidligere år; bemærker med bekymring, at Revisionsretten siden 2020 hvert år har fremsat udbudsrelaterede bemærkninger vedrørende svagheder og uregelmæssigheder; bemærker endvidere, at disse bemærkninger i 2021 og 2022 vedrørte betalinger; beklager, at én bemærkning vedrørende udbudsproceduren fra de foregående år stadig er udestående;
3.	understreger, at Cepol kun når direkte ud til en lille del af sin målgruppe gennem sine uddannelsesaktiviteter på grund af dets relativt lille størrelse og dets årlige budget; tilskynder Kommissionen til at gennemføre en evalueringsundersøgelse af muligheden for at sammenlægge Cepol med andre agenturer, der arbejder inden for samme ansvarsområde;
4.	bemærker, at grundlaget for Revisionsrettens erklæring med forbehold om lovligheden og den formelle rigtighed af de betalinger, der ligger til grund for regnskaberne, var bestillinger og alle dertil knyttede betalinger, der blev foretaget i henhold til to rammekontrakter; minder om Cepols svar om, at tjenesteydelserne på trods af svagheder i formaliseringen af den retlige forpligtelse blev bestilt i overensstemmelse med Cepols behov og kontroller, og at der ikke er lidt tab; noterer sig endvidere Revisionsrettens bemærkning om svagheder i gennemførelsen af en rammeaftale vedrørende uddannelsesredaktionelle tjenesteydelser i 2022 og konklusionen om, at alle betalinger vedrørende denne rammekontrakt, som i 2022 beløb sig til 152 655 EUR, er regelstridige; beklager, at Revisionsrettens resultater viste, at de udbetalte beløb ikke kunne afstemmes med de leverede ydelser, og at der manglede væsentligt revisionsbevis vedrørende de betalte beløb; bemærker, at Cepol har indført korrigerende foranstaltninger med hensyn til de konstaterede uregelmæssigheder;
5.	glæder sig over, at Cepol i 2022 gennemførte 418 uddannelsesaktiviteter, som 43 838 retshåndhævelsespersoner deltog i, og gennemførte 296 vellykkede udvekslinger; påskønner endvidere strategidokumentet fra ekspertgruppen om grundlæggende rettigheder, der sigter mod at medtage de grundlæggende aspekter i alle uddannelsesaktiviteter; bemærker med tilfredshed, at der blev afholdt et ad hoc-kursus om beskyttelse af undersøgende journalister i 2022; glæder sig over de specifikke uddannelsestiltag vedrørende hadforbrydelser, der udbreder viden om effektive løsninger til støtte for ofre;
6.	minder om, at uddannelsen inden for retshåndhævelse på EU-plan skal afspejle EU's prioriteter i overensstemmelse med medlemsstaternes uddannelsesbehov og understøtte EU's reaktion på grov og organiseret kriminalitet og andre trusler mod den indre sikkerhed, og at beskyttelsen af grundlæggende rettigheder bør være et centralt element i Cepols uddannelsesaktiviteter; noterer sig uddannelsesaktiviteterne inden for terrorbekæmpelse, navnlig for så vidt angår finansiering af terrorisme, terrorisme og skydevåben, fremmedkrigere og aktiviteter rettet mod ekstremisme og radikalisering; opfordrer til mere uddannelse i cyberkriminalitet, cyberkriminalteknik, kunstig intelligens, databeskyttelse, grundlæggende rettigheder og bekæmpelse af racisme på EU-niveau; opfordrer Cepol til i alle sine aktiviteter at sikre fuld gennemsigtighed og fuld respekt for de grundlæggende rettigheder og folkeretten, navnlig hvad angår dets aktiviteter med tredjelande; 
7.	påskønner endvidere, at Cepol holdt en række webinarer som reaktion på krigen i Ukraine og gennemførte en særlig ad hoc-analyse af uddannelsesbehov, samt at Cepol støttede den ukrainske anklagemyndighed i forbindelse med udviklingen af en uddannelse inden for efterretning baseret på åbne kilder og tilbød ukrainske deltagere ekstra pladser i uddannelsesaktiviteterne, hvor det var muligt;
8.	noterer sig det stærke samarbejde med tredjelande, EU-agenturer, -organer og -netværk, navnlig med Europol, Eurojust, Frontex, EJTN, Kommissionen, EMCDDA, EUIPO, FRA, EASO og andre internationale organisationer såsom Interpol.

